钦定古今图书集成/明伦汇编/人事典/第061卷 > 《梁父吟》前人
## 钦定古今图书集成/明伦汇编/人事典/第061卷 > 《梁父吟》前人

“长啸《梁父吟》，何时见阳春。”君不见朝歌屠叟辞棘津，
八十西来钓渭滨。宁羞白发照绿水，逢时吐气思经
纶。广张三千六百钓，风期暗与文王亲。大贤虎变愚
不测，当年颇似寻常人。又不见高阳酒徒起草中，长
揖山东隆准公。一开游说骋雄辩，两女辍洗来趋风。
东下齐城七十二，指挥楚汉如旋蓬。狂客落魄尚如
此，何况壮士当群雄。我欲攀龙见明主，雷公砰訇震
天鼓。帝傍投壶多玉女，三时大笑生电光。倏忽晦明
起风雨，阊阖九门不可通。以额扣关阍者怒，白日不
照吾精诚。杞国无事忧天倾，猰㺄磨牙竞人肉。驺虞
不折生草茎，手接飞猱搏雕虎。侧足《焦原》未言苦，智
者可卷愚者豪。世人见我轻鸿毛，力排南山三壮士，
齐相杀之费二桃。吴楚弄兵无剧孟，亚夫咍尔为徒
劳。《梁父吟》，梁父吟，声正悲。张公两龙剑，神物合有时。
风云感会起屠钓，大人𡸣屼当安之。